Lone Dybkjær (RV), 2010-05-04:
Det var en interessant dialog, der var her til sidst, hvor hr. Per Dalgaard åbenbart mente, at kriminelle ser ud som kriminelle.
Det gør de jo netop ikke i en lang række tilfælde.
Jeg vil tro, at en lang række af de sager, der er om narkotika og andre ting, omfatter mennesker, der ser ganske almindelige ud.
Derfor kan tolderen jo ikke bare udvælge nogle.
Det siger jeg, fordi jeg sammen med en ven engang er blevet gennemsøgt, fordi de sagde, at det netop var sådan nogle som os, der var de oplagte til at smugle narkotika.
Det var så mellem Sverige og Danmark.
Jeg siger bare, at det ikke er så enkelt, og derfor er det sådan lidt en illusionsdebat.
Det Radikale Venstre er tilhænger af fri bevægelighed.
Vi tror faktisk, at det giver mennesker de bedste muligheder for et godt liv.
Vi er også fuldstændig overbevist om, at det danske samfund jo ikke havde haft det velfærdsniveau, som det har i dag, hvis ikke det havde været sådan, at vi havde den fri bevægelighed.
Det har der nu også været før i tiden.
Det vil sige, at der selvfølgelig, når der er åbne grænser, skal sættes ind for at bekæmpe kriminaliteten.
Derfor er Det Radikale Venstre også tilhængere af et internationalt retssystem, og vi er også tilhængere af et internationalt politisamarbejde.
Vi tror, at det er den eneste mulighed, vi har, for at bekæmpe kriminelle i en international verden.
Derfor er vi også klart tilhængere af Schengensamarbejdet, som jo netop har de overordnede formål, som vi taler om, nemlig at der skal etableres fri bevægelighed for personer og en styrkelse af indsatsen over for kriminalitet og ulovlig indvandring på den måde, som ministeren udtrykte det.
Jeg synes også, når vi nu har den her forespørgsel, hvor man specielt lægger vægt på de østeuropæiske forbrydelser, at det er interessant med de tal, som ministeren kom med – og derfor vil jeg godt gentage dem – vedrørende den kontrol, der blev lavet fra den 1. januar til den 7. marts, som drejede sig om volds- og narkokriminalitet.
Her viste tallene jo altså, at ud af 8.156 sigtede personer kunne de 317 personer karakteriseres som østeuropæiske kriminelle.
Det vil altså sige, at de udgjorde ca. 4 pct.
Det er det, vi snakker om.
Og disse 317 personer var sigtet i 430 sager ud af i alt 10.495 sager.
Det vil altså også sige, at de udgjorde en meget lille del.
Jeg siger det mere for, at vi får proportionerne i orden, så vi ikke får beskyldt alle mulige østeuropæere for at være de absolut førende i forbindelse med kriminalitet.
Det passer ganske enkelt ikke.
Men derfor kan det da godt være, at der kan gøres noget mere.
Det vil jeg da ikke afvise.
Nu er en del af os jo udelukket fra finanslovaftalen, og derfor det kan være vanskeligt at komme med forslag.
I hvert fald fører det ikke til, at man får noget igennem.
Det har jo ikke været det, DF har sat fokus på, når man har diskuteret de her sager.
Man har snarere fokuseret på spørgsmålet om hunde og mishandling af hunde og den slags og på, at der ikke blev gjort nok for dyrene, dengang vi havde meget stærk kuldevinter.
Så jeg synes da, at det er der, man kan tage det op og gøre noget mere ved det.
Men realiteten er vel også, at det handler om noget andet end det, vi står her og diskuterer.
Det handler sådan set om at belyse, at EU-samarbejdet medfører en række dårligdomme – og det er helt o.k., det kan man jo ikke bebrejde et parti, der er modstander af EU-samarbejdet.
Der er da også nogle dårligdomme, der er kommet af EU-samarbejdet, men der er altså også kommet nogle gode ting.
Det, der er problemet, er selvfølgelig, at vi altid kun hører om det dårlige.
Vi hører ikke om de gode ting, der faktisk også er kommet gennem EU-samarbejdet, Schengensamarbejdet osv. Eftersom det, det i realiteten handler om, er, at miskreditere, at man vil EU-samarbejdet og dets følger, så vil jeg da slutte med at sige, at Det Radikale Venstre er stærk tilhænger af EU-samarbejdet.
Vi tror, det er et gode for de danske borgere, og vi tror, at det ville være et gode, hvis vi også fik afskaffet forbeholdene.
Specielt har vi jo i øjeblikket fokus på forsvarsforbeholdet og forbeholdet, hvad angår retlige og indre anliggender.